Mina ei tea, nahkgalanterii jumal ei ole minuga. Sel aastal juba teine kord kostis keset tänavat koti viimne ohe ja sang lahkus põhikorpuse küljest, sest ei pidanud pingele vastu. B-san soovitas, et peaksin kusagilt hai- või elevandinahkseid tooteid otsima, aga ma arvan, et alla metalli ei hakka enam jamama. Mingile postkastile kärult võetud sang külge keevitada ja anname minna.    Muidu on nii, et ülestimuleerisin ennast eile muusika ja kirjandusega ("Püha Maama"), uni ei tulnud ja kirjutasin luuletuse.    Eesti on üksiklaps  Vennalikku peresse adopteeritult  Seisab pildi serva peal  Taskusse topitud käsi ümber  Kartulimaalt korjatud kivi    Lahkuminek oli pisaratevaba  Ega suuremat suhtlemist enam pole  Vahel saab Lätiga piiri peal kokku  Juttu ei jätku kauemaks  "Kuidas Leedul muidu läheb?"  "Ah, mis tal ikka, tööd  rabab teha, mis muud"  "Nagu me kõik, nagu me kõik"    Eesti istub oma kivilinna korteri ainsas toas  Vaatab MTV-d ja unistab  Te ei taha teada, millest  Keegi ei taha teada, millest    Ma arvan, et see läheb veel edasi, aga praegu pole aega.